## Barrachina afirma que el Govern arriba tard i només es limita a posar pegats en compte de desenrotllar un verdader pla integral davant d’inundacions

*** El conseller ha recordat que “el passat 7 de novembre vam presentar un pla al Ministeri per a la Transició Ecològica i el Repte Demogràfic amb inversions essencials que no solament protegixen infraestructures, sinó que tenen un impacte directe en la seguretat de les persones”
* El titular d’Agricultura ha denunciat que, en 2024, la Confederació Hidrogràfica del Xúquer (CHX) “no va invertir res en noves infraestructures, i que en 2023 a penes es va executar un 2,25 % de les actuacions previstes en el pla de conca per a previndre inundacions”**

El conseller d’Agricultura, Aigua, Ramaderia i Pesca, Miguel Barrachina ha afirmat que “el Govern d’Espanya ens torna a decebre perquè arriba tard i es limita a posar pegats, en compte de desenrotllar un verdader pla davant d’inundacions que garantisca la seguretat a la ciutadania”.

El conseller ha recordat els huit mesos d’inacció del Govern d’Espanya “davant el nostre pla contra inundacions, amb inversions reals que no solament protegixen infraestructures, sinó que, a més, tenen un impacte directe en la seguretat de les persones”.

“Exigim que el Govern passe de les paraules als fets, i que assumisca d’una vegada per sempre les seues competències amb una planificació seriosa, recursos adequats i terminis realistes. Els valencians ja no es conformen amb paraules i documents bonics i per això instem el Govern d’Espanya a executar les obres que ja estaven previstes, sense dilació i sense excuses”.

El conseller ha lamentat que “la planificació a mitjà i llarg termini exclou intervencions en zones prioritàries com el barranc de Poio, i es limita a prevore possibles actuacions puntuals, com la canalització de la Saleta.”

Barrachina ha demanat al Govern i a la Confederació Hidrogràfica del Xúquer (CHX) un canvi d’actuació urgent, i reclama que es passe dels compromisos sobre el paper a l’acció real sobre el terreny.

Finalment, el conseller ha denunciat que “durant l’any 2024, la CHX va invertir zero euros per a noves infraestructures i en 2023 a penes es van executar un 2,25 % de les actuacions previstes en el pla de conca per a la prevenció d’inundacions”.

Fecha: 21/06/2025